Gary

Gary on kaupunki Yhdysvaltojen Indianan osavaltion luoteisnurkassa. 1900-luvun alussa U.S. Steel-yhtiön terästehtaan ympärille kehittynyt kaupunki on sittemmin kärsinyt huomattavasti terästeollisuuden taantumasta. Kaupungin asukasluku oli vuoden 2010 väestönlaskennan mukaan 80 294 ja vuoden 2018 arvion mukaan 75 282.

Maantiede
Gary sijaitsee Indianan osavaltion luoteisnurkassa Laken piirikunnassa  Michiganjärven etelärannikolla. Chicago sijaitsee kaupungista noin 45 kilometriä luoteeseen, Indianapolis noin 245 kilometriä kaakkoon ja Detroit noin 380 kilometriä koilliseen. Kaupungin lähiseudut tunnetaan nimellä Calumet.

Alueella vallitsevat suhteellisen kuumat kesät ja kylmät talvet.

Historia

Nykyinen Garyn alue oli historiallisesti suota ja hiekkadyynejä, mikä teki vakituisen asutuksen hankalaksi. Ennen eurooppalaisten siirtolaisten saapumista nykyisen Garyn alueella liikkuivat esimerkiksi miamien, ottawien ja potawatomien intiaaniheimot. Intiaanit liikkuivat paikasta toiseen, eivätkä he rakentaneet pysyviä kyliä alueelle. Mahdollisesti ensimmäiset eurooppalaiset Garyn alueella olivat Jacques Marquetten johtama ranskalainen tutkimusretkikunta. Retkikunnan sanotaan leiriytyneen nykyisen Marquette Park-puistoin kohdalla. Ensimmäinen alueelle vakituisesti asettunut siirtolainen oli Joseph Bailly vuonna 1822. Alueen potawatomit oli siirretty pääosin reservaatteihin vuosisadan puoliväliin mennessä. 1880-luvulla nykyisen Garyn seudun hiekkadyynejä kaivettiin Chicagon rakennusmaiden ja teollisuuden tarpeisiin. 

Nykyinen Gary sai alkunsa vuonna 1906. Kaupunki on saanut nimensä U.S. Steel-yhtiön puheenjohtaja Elbert Henry Garyn mukaan. U.S. Steel oli valinnut paikan uudelle tuotantolaitokselleen. Alueen soita kuivatettiin ja hiekkadyynit kaivettiin ylös. Terästehdas rakennettiin järven rantaan ja kaupunki sen eteläpuolelle. Työpaikat huokuttelivat Garyyn tuhansia siirtolaisia Itä- ja Etelä-Euroopasta. Kun Garysta tuli virallisesti kaupunki vuonna 1909 sen asukasluku oli yli 16 000. Ensimmäisen maailmansodan jälkeinen aika oli nopean kasvun aikaa. Garyyn rakennettiin useita suuria rakennuksia, kuten Hotel
Gary, Gary State Bank, Knights of Columbus hall, City Methodist Church ja Gary City Hall. Kaupunkiin muutti sodan jälkeen myös huomattava joukko afroamerikkalaisia ja he muodostivat 1930-luvulla noin kuudenneksen väestöstä. Kaupunki kärsi kuitenkin huomattavasti 1930-luvun lamasta. Teräksen tuotanto kasvoi jälleen toisen maailmansodan aikana. 

Maailmansodan jälkeen terästehtaiden työntekijöiden ammattijärjestöt järjestivät pitkiä lakkoja. Toisin kuin osissa muuta maata, Garyssa lakkoilu ei muuttunut kovin väkivaltaiseksi. Vuonna 1959 pitkä lakko keskeytti kuitenkin lähes 90 % maan teräksentuotannosta. Yhdysvaltojen markkinoille alkoi tulla ulkomaalaista terästä, mikä osaltaan johti kotimaisen tuotannon alamäkeen. Teräksentuotannon määrä Indianan luoteisosassa väheni 42,5 % vuosien 1979 ja 1986 välillä. Kaupungin valkoinen väestö muutti esikaupunkialueelle ja itse kaupungista tuli pääosin afroamerikkalainen. 1980-luvulla kaupunki menetti 25 % väestöstään, suhteellisesti muita maan kaupunkeja enemmän. Köyhyys ja väestön väheneminen ovat edelleen huomattavia ongelmia.  Sitten 2000-luvun kaupungin keskustaa on pyritty elvyttämään erilaisilla hankkeilla.

Talous

Teollinen tuotanto ja etenkin terästeollisuus muodostaa edelleen sen taantumasta huolimatta huomattavan osan Garyn taloudesta. U.S. Steel Gary Works on yhtiön suurin tuotantolaitos ja kaupungin suurin yksityinen työnantaja. Huomattavia työnantajia ovat myös esimerkiksi kaupungin hallinto ja oppilaitokset.

Kotitalouksien keskimääräiset vuotuiset ansiot Garyssa vuosien 2013 ja 2017 välillä 29 293 dollaria ja henkilöä kohden 17 392 dollaria. Kaupungin asukkaista 35,8 % eli köyhyysrajan alapuolella.

Väestö
Garyn asukasluku oli vuoden 2010 väestönlaskennan mukaan 80 294 ja vuoden 2018 arvion mukaan 75 282. Kaupungin suuremman metropolialueen asukasluku oli vuonna 2010 708 070.  Garyn asukkaista 14 % oli taustaltaan valkoisia (latinot pois lukien 11,8 %), 81 % mustia, 0,2 % intiaaneja, 0,4 % aasialaisia ja latinoja mistä tahansa rodusta 5,8 %. Kaupungin asukkaista 2 % oli syntynyt ulkomailla ja 4,7 % puhui kotonaan jotakin muuta kieltä, kuin englantia.

Lähteet

Aiheesta muualla 

Indianan kaupungit